宥蟻
作者：釋居簡
朝代：宋

paragraphs: 窮山忍調饑，小窗玄豹蹲。
百行無一羶，爾類曷所聞。
倏忽來往頻，蠢蠕爭奪繁。
報王張義氣，賈勇如虎賁。
鼓行有行伍，回旋呼弟昆。
陁然方解嚴，滃然新分屯。
長蛇偶成勢，偃月非無轅。
咂膚甚蟣虱，足駃不可捫。
上我古生臺，隙我新垝垣。
綴我玄兔穎，飲我陶泓渾。
或循伽梨圈，從朝不知昏。
小彈復就地，詎忍傷其元。
屢掃復屢集，再馳仍再奔。
咄哉誦箒兒，輕儇真少恩。
不復事掃除，直欲加燖燔。
斥兒旋呼蟻，請試爲蟻論。
好生乃大德，略聽吾吻吻。
爾宮大槐國，附庸檀蘿根。
南柯在其左，東廂曾偃藩。
休云城郭卑，中有侯王尊。
蜩甲貢庭實，蟲臂供盤飧。
犒享日厭餘，糗粻時有存。
可以燕族屬，可以蕃子孫。
悠哉天地間，曉然愚智分。
鵬則摶扶摇，鷃則止棘樊。
蟭螟固微茫，觸蠻方并吞。
巨細俱逍遥，彼此適晏溫。
老我不足慕，負爾猶忍言。
爾留固不惡，誦箒真爾冤。
去去別處去，我砌休重扳。